b'\n_START_ARTICLE_\nSiljoen kanjoni\n_START_PARAGRAPH_\nSiljoen kanjoni (Can\xc3\xb3n do Sil) on luonnonmuodostelma Espanjan Galiciassa Siljoen varrella. Se kattaa Silin viimeiset 50 km ennen joen yhtymist\xc3\xa4 Mi\xc3\xb1oon. Maisemia pidet\xc3\xa4\xc3\xa4n Galician sis\xc3\xa4maan jylhimpin\xc3\xa4. Rotkon sein\xc3\xa4m\xc3\xa4t kohoavat paikoin 500 metrin korkeuteen joenpinnasta. Maastonmuotojen takia jokilaaksossa on erityinen paikallisilmasto, jonka ansiosta siell\xc3\xa4 voi kasvaa tavallisesti V\xc3\xa4limeren ilmastossa viihtyvi\xc3\xa4 lajeja kuten oliivipuita. Joen aurinkoisempi ranta on monin paikoin pengerretty terasseiksi, joilla on kasvatettu viini\xc3\xa4 jo roomalaisvallan ajoista alkaen._NEWLINE_Kanjoni on Natura 2000 -kohde. Siell\xc3\xa4 el\xc3\xa4\xc3\xa4 lukuisia uhanalaisia lintuja, kaloja ja joitakin nis\xc3\xa4kk\xc3\xa4it\xc3\xa4 kuten saukkoja ja lepakoita.'